Агенцијата за заштита на правото на слободен пристап до информациите од јавен карактер, врз основа на член 111 став 1 од Законот за општата управна постапка („Службен весник на Република Македонија“ бр. 124/15), а согласно член 27, член 34 став 1 од Законот за слободен пристап до информации од јавен карактер („Службен весник на Република Северна Македонија“ бр. 101/19) и Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр.60/20), постапувајќи по Жалбата изјавена од Здружението за правна едукација и транспарентност Станица П.Е.Т. Прилеп, преку Весна Шапкоски, извршен директор на Здружението, поднесена против ЈЗУ Општа болница со проширена дејност Прилеп, по предметот Барање за пристап до информации од јавен карактер, на ден 12.03.2025 година го донесе следното:

**Р Е Ш Е Н И Е**

1. Жалбата изјавена од Здружението за правна едукација и транспарентност Станица П.Е.Т. Прилеп, преку Весна Шапкоски, извршен директор на Здружението, поднесена против ЈЗУ Општа болница со проширена дејност Прилеп, заведена во Агенцијата под бр.08-79 на 27.02.2025 година, по предметот Барање за пристап до информации од јавен карактер, **СЕ УВАЖУВА**.

**2. СЕ НАЛОЖУВА** на Имателот на информации да постапи по Барањето на Барателот согласно одредбите од Законот за слободен пристап до информации од јавен карактер.

**3.** Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.

**О Б Р А З Л О Ж Е Н И Е**

Здружението за правна едукација и транспарентност Станица П.Е.Т. Прилеп, како што е наведено во Жалбата, на 30.01.2025 година поднело Барање за пристап до информации од јавен карактер до ЈЗУ Општа болница со проширена дејност Прилеп, со кое побарало по е-маил да му се достави електронски запис од следните информации:

„1. Број на пријавени случаи на родово-базирано насилство врз жени кои побарале помош и интервенција разделени по: возраст, етничка заедница, попреченост, однос на жртва и сторител, вид и број на услуги обезбедени на жртвите за општините Прилеп, Кривогаштани и Долнени за период јули 2021-декември 2024 година;

1. Број на пријавени случаи на семејно насилство врз жени кои побарале помош и интервенција низ системот на здравствената заштита разделени по: возраст, етничка заедница, попреченост, однос на жртва и сторител, вид и број на услуги обезбедени на жртвите за општините Прилеп, Кривогаштани и Долнени за период јули 2021-декември 2024 година;
2. Број на спроведени едукации за здравствените работници при Општа Болница со проширена дејност Прилеп за рана детекција, грижа и помош на жените жртви на родово-базирано насилство и жртвите на семејното насилство за период јули 2021-декември 2024 година;
3. Број на жени жртви на сексуално насилство и силување на кои им се дадени услуги за долготраен третман: индивидуална и/или групна психотерапија, психосоцијално-советување, специјализирани услуги за општините Прилеп, Кривогаштани и Долнени за период јули 2021-декември 2024 година“.

Имателот на информации на ова Барање не одговорил во законски предвидениотрок, поради што Барателот на информацијата, во законски предвидениот рок, поднел Жалба заведена во Агенцијата под бр. 08-79 на 27.02.2025 година.

Агенцијата со електронски допис бр.08-79 од 27.02.2025 година ја препрати Жалбата до Имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Имателот на информации на 06.03.2025 година до Агенцијата достави е-маил, во кој наведува дека: „Ве известуваме и вас како агенција дека во нашата институција не водиме евиденција на вакви случаи и со тоа го упатуваме барателот на информацијата да се обрати до Центар за социјални грижи и подрачното мвр.“.

Агенцијата за заштита на правото на слободен пристап до информациите од јавен карактер по разгледувањето на Жалбата и другите списи во врска со предметот утврди дека Имателот на информации не постапил согласно одредбите од Законот за слободен пристап до информации од јавен карактер, односно во законски предвидениот рок не ги доставил бараните информации до Барателот, на начин и во форма наведени во Барањето, ниту донел управен акт согласно горенаведениот Закон, поради што согласно член 20 став 3 од Законот за слободен пристап до информации од јавен карактер се смета дека Барањето е одбиено.

Агенцијата му укажува на Имателот на информации дека бил должен да го земе во предвид член 18 став 1 од Законот за слободен пристап до информации од јавен карактер, ако имателот на информации што го примил барањето не располага со бараната информација веднаш, а најдоцна во рок од три дена од денот на приемот на барањето, е должен да го препрати барањето до имателот на информации кој според содржината на барањето е имател на информацијата и за тоа да го извести барателот.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Директор,**

**Пламенка Бојчева**